钦定古今图书集成/理学汇编/学行典/第272卷 > 彭年
## 钦定古今图书集成/理学汇编/学行典/第272卷 > 彭年

按《明外史隐逸传》：“‘彭年，字孔嘉，长洲人也。父昉，举进
士，授新会知县，以不能其官罢归。归复不能其家，家
日落，年少而颖敏，昉取酒沃之曰：‘饮酒而已’。即读书
得第，复于乃翁何益’？年遂不受举子业，日读经史百
家，为文详赡，尤长记传颂诔，诗法唐，书法欧韩，名亚
于文待诏。丧父母，哀毁骨立，废产以营丧葬。苏州守”
王廷荐之督学御史杨宜，宜聘入郡庠，而岁廪之，又
檄赴乡试。年乃一赴南京。登锺山望大江而返，卒不
受廪曰：“此天子所以养俊乂者，吾安得食之。”家徒壁
立，而多贤豪长者游，然不肯一言干谒。人有所馈，非
知交，虽升斗弗受。时相夏言尝聘为记室，辞不就。严
嵩罢相，以身后托奉百金为寿，亦谢不纳。丰仪玉立，
醉益恭谨，口不挂人臧否，乡人莫不爱重之。年六十
二，预卜死期，翛然而逝。所著有《隆池山樵集》。